“Maar bly jy in wat jy geleer het en waarvan jy verseker is, omdat jy weet van wie jy dit geleer het, en dat jy van kleins af die heilige Skrifte ken wat jou wys kan maak tot saligheid deur die geloof in Christus Jesus. Die hele Skrif is deur God ingegee en is nuttig tot lering, tot weerlegging, tot teregwysing, tot onderwysing in die geregtigheid, sodat die mens van God volkome kan wees, vir elke goeie werk volkome toegerus.” (2 Timoteus 3:14-17).
Ek het reeds in vorige preke die konteks van die boek gegee. Die konteks help ons om te verstaan hoekom Paulus hierdie spesifieke verse aan Timoteus skryf. Ek het tot nou toe nie die teks eksposerend hanteer nie, maar meer op ‘n teologiese basis met die teks gewerk. ‘n Preekkursus waarop ek die afgelope week was het my prediking op sy kop gekeer. Ek wil dit graag die vorige preke regstel in die twee boodskappe wat volg. In hierdie verse gee Paulus vir Timoteus twee opdragte om hom te help om te volhard in bediening.
Wat is die wese en natuur van hierdie Skrif waarin Timoteus moet volhard. Die Skrif en alles daarin is geïnspireer en foutloos. Ons teks sê: “Die hele Skrif is deur God ingegee…” (v.16). Ek het in vorige preke verduidelik wat presies inspirasie en foutloosheid is en behels. Die Skrif is ook nuttig en genoegsaam (v.16). Natuurlik is die Bybel nie genoegsaam vir iemand om Spaans te leer of biologie te verstaan nie, maar dit is genoegsaam om alles te verstaan van hoe God wil hê ons moet lewe in sy heelal. En Petrus sê: “Immers, sy goddelike krag het ons alles geskenk wat tot die lewe en godsvrug dien, deur die kennis van Hom wat ons geroep het deur sy heerlikheid en deug” (2 Petrus 1:3). Volgens Petrus kom dit wat ons nodig het vir lewe en heiligheid (godsvrug) deur die kennis van God, en daardie kennis verkry ons deur die Bybel. Vers 16 sê spesifiek dat die Skrif genoegsaam is vir lering, weerlegging, teregwysing, en onderwysing in die geregtigheid.
Kom ons bestudeer hierdie kategorieë van genoegsaamheid een vir een. [a] Lering (v.16). Die vals leraars wyk van die Skrif af en soek meer as net die Bybel. Timoteus moenie soos hulle wees nie. Die Skrif is genoegsaam. En vir ons in die 21ste eeu is dit genoegsaam. Ons het nie ander godsdienstige boeke, sekulêre seminare soos Love Life, of menslike teorieë nodig nie. [b] Weerlegging (v.16). Die Skrif is genoeg om vir Timoteus dit wat verkeerd is uit te wys. En dieselfde geld vir ons. Ons moenie so maklik die knie buig voor sielkundes se diagnose van ons probleme nie. Hulle sê dat ‘n ooraktiewe en woelige kind ADHD het. Volgens hulle is iemand wat obsessief steel ‘n kleptomaan wat eintlik ‘n rare siekte het. En iemand wat baie vreemd optree noem hulle ‘n skisofreen. Maar volgens die Bybel is die woelige kind ‘n rebelse sondaar wat nie aan gesag wil onderwerp nie. Die persoon wat steel is ‘n dief. En die persoon wat baie vreemd optree is heel dikwels iemand wat nie sy verantwoordelikheid wil opneem nie. Die Bybelse diagnose is akkuraat. Sielkunde is verkeerd. Die Skrif is genoegsaam om vir ons te sê wat verkeerd is met die mens.
[c] Teregwysing (v.16). Nie alleen wys die Bybel vir ons wat verkeerd is nie. Dit leer ook vir ons wat reg is. Die Bybel slaan ons teen die grond wanneer dit vir ons wys waar ons verkeerd gaan. Maar dit help ons ook weer regop. Dit is letterlik wat die Griekse woord vir teregwysing (epanorthosis) beteken. Ter toepassing kan ons sê dat die Bybel genoegsaam is om mense wat afgedwaal het weer reg te help. Dit is genoeg om die gedissiplineerde lidmaat weer te herstel. As ons die Bybel glo en reg toepas is dit nie nodig dat enige Christen psigoterapie hoef te ondergaan nie. Daar is sekerlik noodsaaklike fisiese aspekte van rehabilitasie wat nodig is vir drank en dwelmverslaafdes. Maar wat die geestelike sy betref is die Bybel genoeg en het ons nie hierdie sentrums nodig nie. Dieselfde kan gesê word van psigiatriese hospitale en inrigtings: die Bybel is meer as genoeg om hierdie mense te help. Ek sal dankbaar wees as die kerk meer op die Skrif steun en ‘n hand uitreik na hierdie mense toe. Wat Paulus betref sal dit goed wees as sielkunde en psigiatrie eens en vir altyd begrawe word. Die Bybel is genoegsaam.